מיכל וולדיגר

מיכל מרים ווֹלדיגר (נולדה ב-6 בינואר 1969, ט"ז בטבת ה'תשכ"ט) היא חברת הכנסת מטעם מפלגת האיחוד הלאומי בסיעת הציונות הדתית, שכיהנה כסגנית שר האוצר. בעבר עורכת דין ישראלית ופעילת ציבור דתית לאומית בתחום בריאות הנפש. עמדה בראש עמותת בת עמי.

ביוגרפיה
וולדיגר נולדה ב־1969 בבני ברק, למדה באולפנית בני עקיבא תל אביב והדריכה בסניף בני עקיבא בני ברק, ובהמשך שירתה בקיבוץ חפץ חיים. השלימה תואר ראשון במשפטים מאוניברסיטת בר-אילן וניהלה משרד עריכת־דין אזרחי ובפרט מסחרי.

עשייה ציבורית
מאז תחילת שנות ה־90 וולדיגר מתגוררת בגבעת שמואל. בבחירות לרשויות המקומיות בישראל ב־2013 נבחרה מטעם מפלגת הבית היהודי למועצת העיר גבעת שמואל, החזיקה בתיק הרווחה ובראשות הוועדה למלחמה בסמים ובאלכוהול, והייתה חברה בוועדות הכספים, קידום מעמד האישה ותכנון ובנייה. לקראת הבחירות לרשויות המקומיות בישראל ב־2018 התמודדה לראשות הבית היהודי בעיר אך הפסידה, ובעקבות כך פרשה מהרשימה.

ב־2014 הקימה את אמונת"ך – ארגון משפחות נפגעי תחלואה כפולה, למען פגועי נפש המתמודדים במקביל עם התמכרויות, והיא עומדת בראשו. חברת הנהלת "משפחות בריאות הנפש" ומיזם "מכורים לחיים" וחברת פורום בריאות הנפש הכולל נציגי עמותות העוסקות בתחום. בנוסף היא מונתה ב־2017 לראשת עמותת בת עמי לשירות לאומי ופרשה ממנה ב־2021 לאחר שהחליטה לרוץ בבחירות לכנסת. כמו כן הייתה פעילה בארגון משפחות בריאות הנפש.

לקראת הבחירות לכנסת העשרים וארבע שובצה וולדיגר במקום ה־2 של רשימת הציונות הדתית מטעם מפלגת האיחוד הלאומי ונבחרה לכנסת.

במהלך כהונתה בכנסת ה-24, הייתה יושבת ראש שדולת בריאות הנפש והשדולות לחוסן אישי וחברתי, למאבק בסמים ובהתמכרויות, למען השירות הלאומי האזרחי, למען קידום שוויון הזדמנויות לאנשים עם מוגבלות, למאבק בסחר בנשים ובזנות ולאתגרי הפוריות בישראל.

באוגוסט 2022 דורגה בפַּרלמטר של "שקוף" ונמצאה מבין המובילים במספר ההצעות לסדר שאושרו.

בבחירות המקדימות במפלגת הציונות הדתית לקראת הבחירות לכנסת ה-25 וולדיגר הגיעה למקום הרביעי ועל כן מוקמה במקום השמיני ברשימה לכנסת (לאחר חתימת הסכם הריצה המשותפת עם עוצמה יהודית), ונבחרה לכנסת בפעם השנייה.

ב-26 באוקטובר 2023, במהלך מלחמת חרבות ברזל, הודיעה על התפטרות מתפקידה כסגנית שר האוצר, כדי להתמקד בתחום מומחיותה, שיקום הנפש, וביקשה להעביר את תקציב משרדה למערכה.

חיים אישיים
וולדיגר נשואה לאורי, להם חמישה ילדים והם מתגוררים בגבעת שמואל.

לקריאה נוספת 
 משה ויסטוך, "פרויקט השו"ת עם מיכל וולדיגר", שביעי 428 (עמ' 20), 26 בפברואר 2021

קישורים חיצוניים 

 
 
 פודקאסט עם ח"כ מיכל וולדיגר: הסטטיסטיקה לא משקרת. רק כשמנכיחים את נושא בריאות הנפש, רואים כמה זה נפוץ, במגזין אשת, חודש יוני 2022

הערות שוליים

גבעת שמואל: אישים
חברי כנסת מטעם תקומה
פעילות הבית היהודי
בוגרות אולפנית בני עקיבא בתל אביב
בוגרות אוניברסיטת בר-אילן: משפטים
בוגרי אוניברסיטת בר-אילן: משפטים
פעילות חברתיות ישראליות
פעילים חברתיים ישראלים
חברות הכנסת העשרים וארבע
חברי הכנסת העשרים וארבע
חברי הכנסת העשרים וחמש
חברות הכנסת העשרים וחמש
חברות מועצה ברשויות מקומיות בישראל
עורכות דין ישראליות
עורכי דין ישראלים
בוגרות בני עקיבא
בוגרי בני עקיבא
חברי הכנסת: משפטנים
משפחת טרופ
סגני שרי האוצר
ישראליות שנולדו ב-1969
ישראלים שנולדו ב-1969